Návrh
Zákon
z ……..2003

o označeniach pôvodu výrobkov 
a zemepisných označeniach výrobkov a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I
 
Prvá časť
Základné ustanovenia

§ 1
Predmet úpravy

Tento zákon upravuje podmienky získania práva na ochranu označenia pôvodu výrobku alebo zemepisného označenia výrobku a podmienky ochrany tohto práva.

§ 2
Vymedzenie základných pojmov

Na účely tohto zákona sa rozumie 
a)	označením pôvodu výrobku názov určitého miesta, oblasti alebo vo výnimočných prípadoch krajiny používaný na označenie výrobku pochádzajúceho z tohto miesta, oblasti alebo krajiny, ak kvalita alebo vlastnosti tohto výrobku sú výlučne alebo podstatne dané zemepisným prostredím s jeho charakteristickými prírodnými a ľudskými faktormi a výroba, spracovanie a príprava tohto výrobku sa uskutočňuje výlučne vo vymedzenom  mieste, oblasti alebo krajine; za označenia pôvodu výrobkov sa považujú aj tradičné zemepisné alebo nezemepisné označenia poľnohospodárskych výrobkov alebo potravín pochádzajúcich z vymedzeného miesta, oblasti alebo krajiny, ak tieto poľnohospodárske výrobky alebo potraviny spĺňajú ostatné podmienky podľa tohto ustanovenia,
b)	zemepisným označením výrobku názov určitého miesta, oblasti alebo vo výnimočných prípadoch krajiny používaný na označenie výrobku pochádzajúceho z tohto miesta, oblasti alebo krajiny, ak má tento výrobok určitú kvalitu, povesť alebo iné vlastnosti, ktoré môžu byť pripísané tomuto miestu, oblasti alebo krajine, a výroba, spracovanie alebo príprava tohto výrobku sa uskutočňuje vo vymedzenom mieste, oblasti alebo krajine,
c)	výrobkom akákoľvek hnuteľná vec vyrobená, vyťažená alebo inak získaná bez ohľadu na stupeň jej spracovania, ktorá je určená spotrebiteľovi,
d)	druhovým názvom výrobku všeobecný názov výrobku, ktorý sa stal bežným názvom tohto výrobku napriek tomu, že sa vzťahuje na určité miesto, oblasť alebo krajinu, kde bol tento výrobok pôvodne vyrobený alebo uvedený na trh,
e)	držiteľom osvedčenia o zápise označenia pôvodu výrobku alebo zápise zemepisného označenia výrobku ten, na koho je v registri označení pôvodu a zemepisných označení označenie pôvodu výrobku alebo zemepisné označenie výrobku zapísané,
f)	užívateľom zapísaného označenia pôvodu výrobku alebo zapísaného zemepisného označenia výrobku člen združenia alebo zväzu výrobcov alebo spracovateľov, ktorý zapísané označenie pôvodu výrobku alebo zapísané zemepisné označenie výrobku používa na výrobkoch, na ktoré sa vzťahuje zápis,
g)	pravou delokalizačnou doložkou zemepisný údaj, ktorý vymedzuje územie, odkiaľ výrobok pochádza.

§ 3

Označenie pôvodu výrobku (ďalej len „označenie pôvodu”) a zemepisné označenie výrobku (ďalej len „zemepisné označenie”), ktoré spĺňa podmienky ochrany podľa tohto zákona a súvisiacich predpisov1), sa zapisuje do registra označení pôvodu a zemepisných označení (ďalej len „register“), ktorý vedie Úrad priemyselného vlastníctva Slovenskej republiky (ďalej len „úrad“). 

§ 4
Výluky zo zápisu do registra

	Ako označenie pôvodu alebo ako zemepisné označenie sa do registra nezapíše
a)	 označenie, ktorého doslovné znenie síce pravdivo označuje názov miesta, oblasti alebo krajiny (ďalej len „územie“), z ktorej výrobok pochádza, napriek tomu je však spôsobilé vyvolať vo verejnosti mylnú domnienku o skutočnom pôvode výrobku,
b)	označenie, ktoré je druhovým názvom výrobku, aj keď výrobok pochádza z vymedzeného územia, 
c)	označenie zhodné s názvom odrody rastliny alebo plemena zvieraťa, ktoré by v dôsledku zápisu mohlo vo verejnosti vyvolať mylnú domnienku o skutočnom pôvode výrobku,
d)	označenie pre rovnaký alebo podobný výrobok, ktoré je zhodné alebo zameniteľné s už zapísaným označením pôvodu, zemepisným označením, ochrannou známkou alebo nezapísanou všeobecne známou známkou,
e)	označenie zhodné alebo zameniteľné so zapísanou všeobecne známou známkou, ak by použitie tohto označenia na akýchkoľvek výrobkoch poukazovalo na spojitosť medzi takto označenými výrobkami a majiteľom zapísanej všeobecne známej známky a záujmy majiteľa zapísanej všeobecne známej známky by mohli byť týmto použitím poškodené.

§ 5
Zápis rovnakých názvov území pre víno alebo liehoviny

	Do registra môžu byť pri zachovaní zásad poctivého obchodného styku zapísané dve alebo viaceré označenia pôvodu alebo zemepisné označenia na víno alebo liehoviny, ktoré obsahujú rovnako písané alebo rovnako znejúce názvy území, ak osoba, ktorá podľa § 14 podala prihlášku označenia pôvodu alebo zemepisného označenia (ďalej len „prihlasovateľ“), použitím pravej delokalizačnej doložky zabezpečí taký spôsob používania týchto označení, ktorý nie je spôsobilý vo verejnosti vyvolať mylnú domnienku o skutočnom pôvode výrobku.

DRUHÁ ČASŤ
OZNAČENIA PÔvodu

Práva a povinnosti vyplývajúce zo zápisu

§ 6

(1)	Zapísané označenie pôvodu je oprávnený používať držiteľ osvedčenia o zápise označenia pôvodu výrobku (ďalej len „držiteľ osvedčenia o zápise“) a užívateľ zapísaného označenia pôvodu výrobku (ďalej len „užívateľ).
(2)	Držiteľ osvedčenia o zápise má právo zakázať užívateľovi používanie označenia pôvodu, ak užívateľ  označuje výrobok zapísaným označením pôvodu a tento výrobok nemá vlastnosti alebo kvalitatívne znaky dané príslušným zemepisným prostredím [§ 15 ods. 1 písm. d)] alebo nespĺňa požiadavky určené  špecifikáciou poľnohospodárskeho výrobku alebo potraviny.
(3)	Držiteľ osvedčenia o zápise alebo užívateľ  môže na výrobku uviesť, že ide o zapísané označenie pôvodu.
(4)	Na  zapísané označenie pôvodu nemôže byť licenčnou zmluvou poskytnutý súhlas na jeho používanie.
(5)	K zapísanému označeniu pôvodu nemôže byť zriadené záložné právo.
(6)	Zapísané označenie pôvodu nemôže byť predmetom prevodu.

§ 7 

(1)  Zapísané označenie pôvodu je chránené proti akémukoľvek
a)	priamemu alebo nepriamemu obchodnému používaniu na výrobkoch, na ktoré sa toto označenie nevzťahuje, ak sú tieto výrobky rovnaké alebo podobné s výrobkom, ktorý je zapísaný pod týmto označením  pôvodu, alebo ak takéto použitie ťaží z dobrej povesti zapísaného označenia pôvodu,
b)	zneužívaniu, napodobňovaniu alebo vyvolávaniu mylnej domnienky o pôvode výrobku, aj keď je uvedený jeho skutočný pôvod alebo aj keď je zapísané označenie pôvodu uvedené v preklade, alebo sprevádzané výrazom ako napríklad „druh“, „typ“, „štýl“, „vyrobený na spôsob“, „imitácia“, „podobný“ alebo iným podobným výrazom,
c)	inému klamlivému alebo zavádzajúcemu údaju o pôvode, povahe alebo podstatných vlastnostiach výrobku na jeho vnútornom alebo vonkajšom obale, reklamných materiáloch alebo dokumentoch týkajúcich sa daného výrobku a použitiu prepravných obalov spôsobilých vyvolať mylnú domnienku o skutočnom pôvode výrobku, 
d)	inému konaniu, ktoré by mohlo vyvolať vo verejnosti mylnú domnienku o skutočnom pôvode výrobku.
(2) Zapísané označenie pôvodu sa nemôže považovať za druhový názov výrobku. Ak je súčasťou samotného zapísaného označenia pôvodu aj všeobecný názov výrobku, ktorý je jeho druhovým názvom, použitie tohto názvu nie je porušením ustanovení odseku 1 písm. a) alebo b).

§ 8

	(1) Právo na ochranu zapísaného označenia pôvodu vzniká dňom jeho zápisu do registra.
(2) Doba trvania práva na ochranu zapísaného označenia pôvodu nie je časovo obmedzená.

§ 9

       (1) Každý sa môže domáhať, aby bolo zakázané používať zapísané označenie pôvodu na rovnaké alebo podobné výrobky, ktoré nespĺňajú podmienky na jeho používanie, a aby takéto výrobky boli stiahnuté z trhu.
	         (2) V prípade neoprávneného zásahu do práv chránených týmto zákonom alebo ohrozenia týchto práv môže držiteľ osvedčenia o zápise žiadať, aby mu ten, kto uvádza alebo chce uviesť na trh rovnaký alebo podobný výrobok, predložil údaje o tom, odkiaľ pochádza výrobok, na ktorom je zapísané označenie pôvodu  použité, a o okolnostiach jeho uvedenia na trh.
       (3) V prípade neoprávneného zásahu do práv chránených týmto zákonom alebo ohrozenia týchto práv sa môže držiteľ osvedčenia o zápise domáhať, aby neoprávnený zásah či ohrozovanie jeho práva bolo zakázané a aby následky neoprávneného zásahu boli odstránené. Právo na náhradu škody tým nie je dotknuté. Ak bola týmto zásahom spôsobená nemajetková ujma, poškodený má právo na primerané zadosťučinenie, ktorým môže byť aj peňažné plnenie.

Prejednávanie sporov
§ 10

(1) Spory o práva podľa tohto zákona prejednávajú a rozhodujú súdy, ak tento zákon neustanovuje inak.
(2) Držiteľ osvedčenia o zápise môže navrhnúť, aby súd nariadil, že výrobky, ktorých prostredníctvom dochádza k porušovaniu alebo ohrozovaniu práv chránených týmto zákonom, budú 
a)	stiahnuté z trhu,
b)	zabezpečené iným spôsobom zamedzujúcim ďalšiemu porušovaniu alebo ohrozovaniu práva,
c)	zničené vhodným spôsobom na náklady porušovateľa práva, ak nie je dostupné primeranejšie riešenie; súd zničenie nenariadi, ak výrobky, ktorých prostredníctvom priamo dochádza k porušovaniu alebo ohrozovaniu práv chránených týmto zákonom, nie sú vo vlastníctve osoby, proti ktorej návrh smeruje.
(3) Súd neprizná právo na predloženie údajov o tom, odkiaľ pochádza výrobok, na ktorom je zapísané označenie pôvodu použité, a o okolnostiach jeho uvedenia na trh (§ 9 ods. 2), ak by závažnosť ohrozenia alebo porušenia práva bola neprimeraná závažnosti následkov vyplývajúcich zo splnenia takto uloženej povinnosti.

§ 11

(1) Držiteľ osvedčenia o zápise môže navrhnúť, aby súd pri ochrane práv podľa tohto zákona uložil predbežným opatrením2) obsahovo rovnaké povinnosti ako v rozhodnutí vo veci samej v prípade, ak mu akékoľvek oneskorenie môže spôsobiť ťažko napraviteľnú majetkovú či nemajetkovú ujmu.
(2) Rozhodnutím o predbežnom opatrení môže byť navrhovateľovi uložená povinnosť zložiť peňažnú záruku v primeranej výške do úschovy na súde alebo podmieniť nadobudnutie účinnosti rozhodnutia splnením uloženej povinnosti. Pri rozhodovaní o výške peňažnej záruky súd prihliadne na rozsah majetkovej alebo nemajetkovej ujmy, ktorá môže vzniknúť odporcovi, ako aj na majetkové možnosti navrhovateľa s tým, že uloženie povinnosti zložiť peňažnú záruku nesmie byť podstatnou prekážkou uplatnenia práva.
 (3) Odporca môže navrhnúť, aby súd rozhodol o vydaní peňažnej záruky ako náhrady majetkovej alebo nemajetkovej ujmy v peniazoch spôsobenej priamo vykonaním predbežného opatrenia nariadeného bez primeraného dôvodu.
 (4) Súd peňažnú záruku vydá, ak v lehote šiestich mesiacov od zistenia vzniku ujmy podľa odseku 3 nedôjde k uplatneniu náhrady, zadosťučinenia na súde alebo k dohode účastníkov o použití peňažnej záruky.

tretia časť
zemepisné označenia

§ 12
Zemepisné označenie

	Pre práva a povinnosti vyplývajúce zo zápisu, prejednávanie sporov a konanie pred úradom sa obdobne použijú ustanovenia týkajúce sa označenia pôvodu.

	štvrtá časť
konanie pred úradom

§ 13

(1) Ak tento zákon neustanovuje inak, na konanie pred úradom podľa tohto zákona sa vzťahujú všeobecné predpisy o správnom konaní.3) 
(2) Na konanie pred úradom podľa tohto zákona sa nevzťahujú ustanovenia o prerušení konania, o čestnom vyhlásení, o lehotách pre rozhodnutie a o opatreniach proti nečinnosti podľa všeobecných predpisov o správnom konaní.3) 

Prihláška označenia pôvodu 

 § 14

	(1) Prihlášku označenia pôvodu (ďalej len „prihláška“) môže podať združenie alebo zväz výrobcov alebo spracovateľov s právnou subjektivitou bez ohľadu na právnu formu alebo zloženie (ďalej len „združenie“)4) pre výrobok vyrobený, spracovaný a pripravený na vymedzenom území za podmienok podľa § 2 písm. a). Fyzická osoba alebo právnická osoba môže samostatne podať prihlášku, iba ak v čase podania prihlášky ako jediná výrobok vyrába, spracováva a pripravuje na vymedzenom území za podmienok podľa § 2 písm. a). 
(2) Ďalší subjekt má právo byť prijatý za člena združenia, za ktoré sa podľa tohto zákona považuje aj fyzická osoba alebo právnická osoba, ktorá podala prihlášku podľa odseku 1 samostatne, ak vyrába, spracováva a pripravuje na vymedzenom území výrobok s kvalitou alebo vlastnosťami zodpovedajúcimi podmienkam ustanoveným pre už zapísané označenie pôvodu a spĺňa podmienky členstva v združení, ktoré nesmú byť diskriminačné, ani v rozpore s pravidlami hospodárskej súťaže. Združenie je povinné vydať členom na základe žiadosti osvedčenie o členstve.
(3) Prihláška musí obsahovať 
a)	žiadosť o zápis označenia pôvodu do registra s výslovným prejavom vôle prihlasovateľa, že žiada o zápis označenia pôvodu,
b)	priezvisko, meno, adresu trvalého pobytu a štátnu príslušnosť prihlasovateľa; ak je prihlasovateľom právnická osoba, jej obchodné meno alebo názov a sídlo,
c)	vymedzenie výrobku alebo, ak ide o poľnohospodársky výrobok alebo potravinu, ich špecifikáciu odsúhlasenú Ministerstvom pôdohospodárstva Slovenskej republiky (ďalej len „ministerstvo“),
d)	názov a sídlo prevádzky alebo prevádzok, v ktorých sa výrobok na vymedzenom území vyrába, spracováva a pripravuje,
e)	priezvisko, meno a adresu miesta podnikania oprávneného zástupcu prihlasovateľa, ak nie je totožná s adresou trvalého pobytu, alebo adresu trvalého pobytu, alebo obchodné meno alebo názov a sídlo oprávneného zástupcu prihlasovateľa, ako aj plnomocenstvo, ak je prihlasovateľ zastúpený alebo musí byť zastúpený5) (§ 37 ods.2),
f)	podpis prihlasovateľa alebo osoby oprávnenej konať v jeho mene.
		  (4) Prihláške sa pridelí spisová značka, vyznačí sa dátum doručenia prihlášky a prihlasovateľovi sa vydá potvrdenie o podaní prihlášky.

§ 15

	(1) Vymedzenie výrobku musí obsahovať
a)	názov výrobku vrátane znenia označenia pôvodu,
b)	zemepisné vymedzenie územia, na ktorom sa uskutočňuje výroba, spracovanie a príprava výrobku,
c)	doklad potvrdzujúci, že výrobok pochádza z vymedzeného územia,
d)	opis vlastností alebo kvalitatívnych znakov výrobku, ktoré sú dané príslušným zemepisným prostredím.
(2)  Prihlasovateľ, ktorý nemá na území Slovenskej republiky bydlisko alebo sídlo a má označenie pôvodu chránené podľa práva platného v krajine pôvodu výrobku, môže nahradiť údaje podľa odseku 1 písm. c) osvedčením o ochrane označenia pôvodu podľa práva platného v tejto krajine.

§ 16

	Špecifikácia poľnohospodárskeho výrobku alebo potraviny musí obsahovať
a)	názov poľnohospodárskeho výrobku alebo potraviny vrátane znenia označenia pôvodu,
b)	opis poľnohospodárskeho výrobku alebo potraviny vrátane prípadnej suroviny a opis ich základných fyzikálnych, chemických, mikrobiologických alebo zmyslami vnímateľných vlastností,
c)	zemepisné vymedzenie územia, na ktorom sa uskutočňuje výroba, spracovanie a príprava poľnohospodárskeho výrobku alebo potraviny; ak ide o prípad podľa § 2 písm. a) za bodkočiarkou, údaje osvedčujúce splnenie podmienky podľa tohto ustanovenia,
d)	doklad potvrdzujúci, že poľnohospodársky výrobok alebo potravina pochádza z vymedzeného územia,
e)	opis spôsobu získania poľnohospodárskeho výrobku alebo potraviny, prípadne opis originálnych a nemenných miestnych spôsobov jeho získania,
f)	údaje potvrdzujúce súvislosť medzi kvalitou alebo vlastnosťami poľnohospodárskeho výrobku alebo potraviny a zemepisným prostredím podľa § 2 písm. a).

§ 17
Konanie o prihláške

(1)	Úrad preskúma, či 
a)	označenie pôvodu uvedené v prihláške spĺňa podmienky zápisu  do registra,  
b)	prihláška  obsahuje náležitosti  podľa § 14 až 16, 
c)	je prihlasovateľ zastúpený oprávneným zástupcom5) (§ 37 ods.2).
	(2) Úrad vyzve prihlasovateľa, aby nedostatky  zistené podľa odseku 1 písm. b) a c) odstránil v určenej lehote, ktorá nesmie byť kratšia ako dva mesiace. Ak prihlasovateľ nedostatky neodstráni, úrad konanie zastaví. Na tento následok musí byť prihlasovateľ vo výzve upozornený.
(3) Úrad prihlášku zamietne, ak je označenie pôvodu vylúčené zo zápisu podľa    § 4 alebo nespĺňa podmienky zápisu do registra. Pred zamietnutím prihlášky úrad umožní prihlasovateľovi vyjadriť sa o zistených dôvodoch, na ktorých základe sa má prihláška zamietnuť. 
 
§ 18
 Zápis označenia pôvodu

	 (1) Úrad zapíše označenie pôvodu do registra, ak spĺňa podmienky zápisu do registra a prihláška obsahuje náležitosti podľa tohto zákona. Úrad vydá prihlasovateľovi osvedčenie o zápise označenia pôvodu do registra a zápis oznámi vo Vestníku Úradu priemyselného vlastníctva Slovenskej republiky (ďalej len „vestník“).
	(2) Kópiu osvedčenia o zápise označenia pôvodu do registra pre poľnohospodársky výrobok alebo potravinu zašle úrad ministerstvu.

§ 19
Zápis zmien vymedzenia výrobku a špecifikácie poľnohospodárskeho 
	výrobku alebo potraviny

	Prihlasovateľ alebo držiteľ osvedčenia o zápise môže podať žiadosť o zmenu vymedzenia výrobku alebo špecifikácie poľnohospodárskeho výrobku alebo potraviny, najmä pri zohľadnení vývoja v oblasti vedecko-technických poznatkov alebo z dôvodu nového zemepisného vymedzenia územia.

§ 20
Kontrola

	         (1) Orgánmi, ktoré vykonávajú kontrolu špecifikácie poľnohospodárskeho výrobku alebo potraviny (§ 16), sú v rozsahu svojej pôsobnosti orgány alebo organizácie akreditované na certifikáciu výrobkov a poverené ministerstvom na zabezpečovanie kontroly poľnohospodárskych výrobkov alebo potravín1) (ďalej len „kontrolný orgán“)    
	        (2) K žiadosti o zmenu špecifikácie poľnohospodárskeho výrobku  alebo potraviny  alebo návrhu na zrušenie zápisu označenia pôvodu pre poľnohospodársky výrobok alebo potravinu je prihlasovateľ alebo držiteľ osvedčenia o zápise, alebo navrhovateľ zrušenia zápisu označenia pôvodu (ďalej len „navrhovateľ“) povinný predložiť súhlas ministerstva.
        (3) Každý môže žiadať kontrolné orgány o vydanie dokladu alebo iného dokumentu dôležitých na uplatnenie či obranu jeho práva.
	        (4) Výsledky kontroly alebo posúdenia, ktorú vykonal zahraničný orgán, úrad v konaní zohľadní na základe medzinárodnej zmluvy alebo na základe vzájomnosti. 

Zrušenie zápisu označenia pôvodu
§ 21

(1)	Úrad zruší zápis označenia pôvodu, ak na základe návrhu tretej osoby, kontrolného orgánu,  alebo z vlastného podnetu zistí, že
a)	označenie pôvodu bolo zapísané do registra v rozpore s podmienkami na jeho zápis,
b)	podmienky určené na zápis označenia pôvodu do registra odpadli,
c)	výrobok, pre ktorý je označenie pôvodu zapísané, nemá vlastnosti alebo kvalitatívne znaky dané príslušným zemepisným prostredím [§ 15 ods. 1 písm. d)] alebo nespĺňa podľa kontrolného orgánu požiadavky určené špecifikáciou poľnohospodárskeho výrobku alebo potraviny a tieto neboli splnené ani dodatočne v lehote určenej úradom. 
		       (2)  Zápis označenia pôvodu podľa odseku 1 písm. c) sa nezruší, ak sa na trhu nachádza výrobok, ktorý má vlastnosti alebo kvalitatívne znaky dané príslušným zemepisným prostredím [§ 15 ods. 1 písm. d)] alebo spĺňa  požiadavky určené špecifikáciou poľnohospodárskeho výrobku alebo potraviny.

§ 22

(1)	Pri zrušení zápisu označenia pôvodu podľa § 21 písm. a) platí, že k zápisu                                                                                   označenia pôvodu do registra nedošlo.
(2)	Pri zrušení zápisu označenia pôvodu podľa § 21 písm. b) a c) sa zápis označenia pôvodu zrušuje ku dňu podania návrhu na zrušenie zápisu označenia pôvodu. 
(3)	Rozhodnutie o zrušení zápisu označenia pôvodu úrad zapíše do registra a oznámi vo vestníku. Kópiu rozhodnutia o zrušení zápisu označenia pôvodu pre poľnohospodársky výrobok alebo potravinu zašle úrad ministerstvu.

§ 23

(1)	 Ak návrh na zrušenie zápisu označenia pôvodu (ďalej len „návrh na zrušenie“) neobsahuje náležitosti podľa všeobecných predpisov o správnom konaní3), úrad vyzve navrhovateľa, aby zistené nedostatky v určenej lehote odstránil. Ak navrhovateľ doručenej výzve v určenej lehote nevyhovie, úrad konanie o návrhu na zrušenie zastaví. Na následok zastavenia musí byť navrhovateľ vo výzve upozornený.
(2)	 Úrad doručí návrh na zrušenie držiteľovi osvedčenia o zápise a zároveň ho vyzve, aby sa o návrhu v určenej lehote vyjadril.
(3)	 Úrad rozhodne na základe obsahu spisu, ak sa držiteľ osvedčenia o zápise nevyjadrí v lehote určenej vo výzve. 
(4)	 Ak držiteľ osvedčenia o zápise nie je zastúpený oprávneným zástupcom a nevyhovie výzve na predloženie plnomocenstva v určenej lehote, platí, že sa o návrhu na zrušenie nevyjadril.
(5) Úrad môže nariadiť ústne pojednávanie, ak to vyžaduje povaha veci. Úrad určí dátum ústneho pojednávania a zároveň doručí navrhovateľovi vyjadrenie držiteľa osvedčenia o zápise o návrhu na zrušenie.
(6) Úrad môže pokračovať v konaní a rozhodnúť vo veci aj v prípade, ak sa riadne predvolaný účastník na ústnom pojednávaní nezúčastní.
(7) Rozšírenie či doplnenie návrhu na zrušenie nie je prípustné a úrad naň v rámci konania a rozhodovania vo veci neprihliada.

§ 24
Pokračovanie v konaní

(1) Na základe žiadosti účastníka konania o predĺženie úradom určenej lehoty na vykonanie úkonu, podanej pred uplynutím tejto lehoty, úrad môže lehotu predĺžiť.
(2) Účastník konania, ktorý zmeškal úradom určenú lehotu na vykonanie úkonu, môže požiadať úrad o pokračovanie v konaní a zároveň urobiť zmeškaný úkon najneskôr do dvoch mesiacov od doručenia rozhodnutia úradu vydaného v dôsledku zmeškania lehoty.
(3) Úrad nevyhovie žiadosti podľa odseku  2 v prípade zmeškania lehoty na podanie tejto žiadosti a žiadosti o uvedenie do predošlého stavu (§ 25 ods. 1).
(4) Úrad nevyhovie žiadosti podľa odseku 2 v prípade zmeškania lehoty na vyjadrenie sa držiteľa osvedčenia o zápise o návrhu na zrušenie (§ 23 ods. 1).
(5) Úrad zamietne žiadosť o predĺženie lehoty alebo žiadosť o pokračovanie v konaní, ktorá nezodpovedá podmienkam podľa odsekov 1 alebo 2, alebo jej nemožno vyhovieť podľa odsekov 3 alebo 4; pred rozhodnutím o zamietnutí žiadosti úrad umožní žiadateľovi vyjadriť sa o zistených skutočnostiach, na ktorých základe  sa má žiadosť zamietnuť.
(6) Ak úrad vyhovie žiadosti o pokračovanie v konaní, právne účinky rozhodnutia vydaného v dôsledku zmeškania lehoty zaniknú alebo nenastanú. 
(7) Ak úrad nerozhodne o zamietnutí žiadosti podľa odsekov 1 alebo 2 do dvoch mesiacov od jej doručenia, platí, že žiadosti vyhovel.

§ 25
Uvedenie do predošlého stavu

(1) Účastník konania, ktorý bez vlastného zavinenia zmeškal zákonnú alebo úradom určenú lehotu na vykonanie úkonu, pričom následkom nevykonania tohto úkonu je zastavenie konania alebo strata iného práva, môže požiadať úrad o uvedenie do predošlého stavu a zároveň urobiť zmeškaný úkon do dvoch mesiacov od zániku prekážky, pre ktorú úkon nemohol vykonať, najneskôr však do 12 mesiacov od uplynutia zmeškanej lehoty.
(2) Účastník konania je povinný odôvodniť žiadosť podľa odseku 1 a uviesť skutočnosti, ktoré bránili vykonaniu úkonu. Na tvrdenia predložené po uplynutí ktorejkoľvek z lehôt podľa odseku 1 úrad pri rozhodovaní o žiadosti neprihliada.
(3) Úrad môže žiadateľa pri dôvodných pochybnostiach o pravdivosti odôvodnenia podľa odseku 2 vyzvať, aby svoje tvrdenia preukázal iným spôsobom.
(4) Úrad nevyhovie žiadosti o uvedenie do predošlého stavu v prípade zmeškania lehôt na 
a)	vykonanie úkonov podľa odseku 1, 
b)	vykonanie úkonov podľa § 24 ods. 2 alebo 4,
c)	podanie rozkladu podľa § 27 ods. 1,
d)	podanie námietok podľa § 34 ods. 2. 
(5) Úrad zamietne žiadosť o uvedenie do predošlého stavu, ktorá nezodpovedá podmienkam podľa odsekov 1 a 2 alebo jej nemožno vyhovieť podľa odseku 4, alebo ak žiadateľ nepreukáže svoje tvrdenia podľa odseku 3; pred rozhodnutím o zamietnutí žiadosti úrad umožní žiadateľovi vyjadriť sa o zistených skutočnostiach, na ktorých základe sa má žiadosť zamietnuť.
(6) Ak úrad vyhovie žiadosti o uvedenie do predošlého stavu, právne účinky rozhodnutia vydaného v dôsledku zmeškania lehoty zaniknú alebo nenastanú.
(7) Práva tretích osôb nadobudnuté na území Slovenskej republiky v dobrej viere od právoplatnosti rozhodnutia vydaného v dôsledku zmeškania lehoty do zániku právnych účinkov tohto rozhodnutia podľa odseku 6 zostávajú zachované.

§ 26
Podklady na rozhodnutie

(1) Účastník konania je povinný predložiť alebo navrhnúť dôkazy na preukázanie svojich tvrdení.
(2) Úrad rozhoduje na základe skutkového stavu zisteného z vykonaných dôkazov, ktoré boli účastníkmi konania predložené alebo navrhnuté.

§ 27
Opravné prostriedky

(1)	Proti rozhodnutiu úradu možno podať rozklad v lehote jedného mesiaca od doručenia rozhodnutia; včas podaný rozklad má odkladný účinok.
(2)	 Podanie rozkladu nie je prípustné proti rozhodnutiu, ktorým bolo vyhovené žiadosti o pokračovanie v konaní alebo žiadosti o uvedenie do predošlého stavu. 

§ 28
Sprístupnenie údajov

(1) Pred zápisom označenia pôvodu do registra je úrad oprávnený bez súhlasu prihlasovateľa oznámiť tretím osobám iba meno a priezvisko prihlasovateľa, znenie označenia pôvodu, číslo prihlášky a dátum jej podania.
(2) Po zápise označenia pôvodu do registra úrad umožní na základe žiadosti každému nahliadnuť do spisu týkajúceho sa prihlášky a zapísaného označenia pôvodu.
 (3) Právo na nahliadnutie do spisu zahŕňa aj právo na vyhotovenie kópií na náklady žiadateľa.
 (4) Z práva na nahliadnutie do spisu sú vylúčené časti, ktoré sú označené ako obchodné tajomstvo, alebo iné informácie dôverného charakteru, ktorých sprístupnenie nie je nevyhnutné na zabezpečenie práva na informácie tretích osôb vrátane účastníkov konania.
	
§ 29
Register a vestník

(1)	Do registra sa zapisuje 
a)	číslo prihlášky, 
b)	dátum podania prihlášky,
c)	číslo zápisu označenia pôvodu,
d)	dátum zápisu označenia pôvodu,
e)	znenie označenia pôvodu,
f)	názov výrobku, na ktorý sa označenie pôvodu vzťahuje,
g)	zemepisné vymedzenie územia, na ktorom sa uskutočňuje výroba, spracovanie a príprava výrobku,
h)	priezvisko, meno, adresa trvalého pobytu a štátna príslušnosť prihlasovateľa; ak je        prihlasovateľom právnická osoba, jej obchodné meno alebo názov a sídlo,
i)	priezvisko, meno a adresa miesta podnikania oprávneného zástupcu prihlasovateľa, ak nie je totožná s adresou trvalého pobytu alebo adresa trvalého pobytu, alebo obchodné meno alebo názov a sídlo oprávneného zástupcu prihlasovateľa alebo oprávnenej osoby, 
j)	názov a sídlo prevádzky alebo prevádzok, v ktorých sa na vymedzenom území vyrába, spracováva a pripravuje výrobok, na ktorý sa označenie pôvodu vzťahuje, 
k)	opis vlastností alebo kvalitatívnych znakov výrobku, ktoré sú dané príslušným zemepisným prostredím, alebo opis poľnohospodárskeho výrobku alebo potraviny vrátane prípadnej suroviny a opis jeho základných fyzikálnych, chemických, mikrobiologických alebo zmyslami vnímateľných  vlastností,
l)	zrušenie zápisu označenia pôvodu a
m)	ďalšie rozhodujúce údaje.
     	(2) Na základe žiadosti po overení predložených údajov úrad zapíše do registra zmeny, ku ktorým došlo po zápise označenia pôvodu do registra.
	(3) Údaje zapísané v registri  sa pokladajú  za platné, kým nie je rozhodnutím    príslušného orgánu určené inak.
	(4)  Zmenu údajov zapísaných v registri, vyplývajúcu z právoplatného a vykonateľného rozhodnutia príslušného orgánu, úrad po doručení rozhodnutia opatreného doložkou právoplatnosti bez zbytočného odkladu vyznačí v registri. 
  (5)  Zápis údajov a skutočností vyplývajúcich zo zákona alebo z rozhodnutia príslušného orgánu podľa odseku 4 sa nepovažuje za rozhodnutie vydané v konaní podľa všeobecných  predpisov o správnom konaní.3)
	(6)  Každý má právo na nahliadnutie do registra.
	(7) Na základe žiadosti vydá úrad výpis z registra. Výpis z registra obsahuje údaje platné ku dňu jeho vyhotovenia.
  (8) Úrad vydáva vestník, v ktorom oznamuje zápis označenia pôvodu do registra, jeho zrušenie a ďalšie rozhodujúce údaje týkajúce sa označenia pôvodu.

piata ČasŤ
MedzinárodnÁ ochrana

Medzinárodný zápis označenia pôvodu

§ 30

 	(1) Osoby, ktoré majú na území Slovenskej republiky trvalý pobyt alebo sídlo, môžu požiadať prostredníctvom úradu o medzinárodný zápis označenia pôvodu podľa medzinárodného dohovoru.6) 
            (2) Žiadateľ o medzinárodný zápis označenia pôvodu je povinný za úkony podľa odseku 1 zaplatiť poplatky ustanovené podľa medzinárodného dohovoru. 6) Výšku poplatkov ustanovených týmto dohovorom oznámi úrad vo vestníku.

§ 31

	(1) Medzinárodný zápis označenia pôvodu má tie isté účinky ako zápis označenia pôvodu do registra úradom.
	(2) Medzinárodne zapísané označenie pôvodu, ktorému je odmietnutá ochrana v Slovenskej republike, sa posudzuje tak, akoby v Slovenskej republike nebolo zapísané.

Ochrana označení pôvodu a zemepisných označení podľa práva Európskych spoločenstiev

§ 32

	(1) Osoby podľa § 14, ktoré majú na území Slovenskej republiky trvalý pobyt alebo sídlo, môžu po odsúhlasení špecifikácie poľnohospodárskeho výrobku alebo potraviny ministerstvom prostredníctvom úradu požiadať o ochranu označenia pôvodu alebo zemepisného označenia pre poľnohospodárske výrobky alebo potraviny podľa nariadenia Rady (EHS)7), ktoré sú vyrobené, spracované alebo pripravené v Slovenskej republike. 
	(2) Ak prihláška neobsahuje ustanovené náležitosti7) alebo špecifikáciu poľnohospodárskeho výrobku alebo potraviny odsúhlasenú ministerstvom, vyzve úrad prihlasovateľa, aby v lehote dvoch mesiacov nedostatky odstránil.
	(3) Úrad prihlášku postúpi Komisii8) v lehote dvoch mesiacov odo dňa, keď bola riadna prihláška doručená úradu vrátane všetkých doplňujúcich dokladov vyžiadaných úradom. O tejto skutočnosti bude úrad informovať prihlasovateľa.
	 (4) O výsledku formálneho preskúmania prihlášky Komisiou úrad informuje prihlasovateľa bez zbytočného odkladu.

§ 33
Zmena špecifikácie poľnohospodárskeho výrobku alebo potraviny

Na podanie, overenie a postúpenie žiadosti o zmenu špecifikácie poľnohospodárskeho výrobku alebo potraviny podľa nariadenia Rady (EHS)7) sa rovnako použije ustanovenie § 32.

Námietky
§ 34

	(1) Osoby, ktoré majú na území Slovenskej republiky trvalý pobyt alebo sídlo, môžu na úrade podať riadne odôvodnené námietky proti zápisu označenia pôvodu alebo zemepisného označenia do registra chránených označení pôvodu a chránených zemepisných označení vedeného Komisiou alebo námietky proti zmene špecifikácie poľnohospodárskeho výrobku alebo potraviny k označeniu pôvodu alebo k zemepisnému označeniu (ďalej len „námietky“).
	(2) Námietky sa podávajú najneskôr v lehote piatich mesiacov odo dňa, keď Komisia v Úradnom vestníku Európskych spoločenstiev zverejnila identifikačné údaje prihlasovateľa, názov poľnohospodárskeho výrobku alebo potraviny, hlavné body prihlášky a odkazy na vnútroštátne právne predpisy týkajúce sa výroby, spracovania alebo prípravy poľnohospodárskeho výrobku alebo potraviny vrátane dôvodov odôvodňujúcich záver, že označenie pôvodu alebo zemepisné označenie spĺňa podmienky ochrany.
	(3) Riadne odôvodnené námietky postúpi úrad Komisii na ďalšie konanie.
	(4) Úrad odmietne postúpiť námietky Komisii, ak nie sú riadne odôvodnené a ak sú podané po lehote ustanovenej v odseku 2; o tejto skutočnosti musí byť osoba, ktorá námietky podala, informovaná.

§ 35

	(1) Ak Komisia vyzve dotknuté strany na uzatvorenie dohody o námietkach, je za Slovenskú republiku príslušným na toto prerokovanie výbor zriadený ministerstvom. Pred uzatvorením dohody je výbor povinný vyžiadať si stanovisko toho, kto podal prihlášku podľa § 32, alebo toho, kto podal námietky proti zápisu takéhoto označenia podľa § 34.
	(2) Úrad je oprávnený žiadať, aby ten, kto podal prihlášku podľa § 32 alebo ten, kto podal námietky podľa § 34, obstaral na svoje náklady doklad alebo iný dokument kontrolného orgánu, ktorý je dôležitý na  popretie alebo na uplatnenie námietok proti zápisu označenia pôvodu alebo zemepisného označenia do registra chránených označení pôvodu a chránených zemepisných označení vedeného Komisiou.
	(3) Stanovisko Slovenskej republiky k výsledku rokovania o námietkach spolu so stanoviskom toho, kto podal prihlášku podľa § 32 a toho, kto podal námietky proti zápisu označenia pôvodu alebo zemepisného označenia podľa § 34, oznámi Komisii  výbor prostredníctvom úradu.
	(4) Rozhodnutie Komisie o námietkach úrad oznámi prihlasovateľovi podľa § 32 a tomu, kto podal námietky podľa § 34.

§ 36

	(1) Zápis označenia pôvodu alebo zemepisného označenia do registra chránených označení pôvodu a chránených zemepisných označení vedeného Komisiou má v Slovenskej republike tie isté účinky ako zápis označenia pôvodu alebo zemepisného označenia do registra úradom.
	(2) Ak Komisia zapíše alebo odmietne zapísať označenie pôvodu alebo zemepisné označenie do registra chránených označení pôvodu a chránených zemepisných označení, zápis do registra vedeného úradom stráca účinnosť.
	(3) Kontrolné orgány , ktoré kontrolujú dodržiavanie špecifikácie poľnohospodárskeho výrobku alebo potraviny, ktorých označenie pôvodu alebo zemepisné označenie je zapísané do registra, vykonávajú činnosť podľa  § 20 aj vo vzťahu k poľnohospodárskym výrobkom alebo potravinám pochádzajúcim z územia Slovenskej republiky, ktoré sú ako označenia pôvodu alebo zemepisné označenia zapísané do registra chránených označení pôvodu a chránených zemepisných označení vedeného Komisiou.

	Šiesta ČasŤ
spoloČné, prechodné a zrušovacie ustanovenia

§ 37
Spoločné ustanovenia

	(1) Osoby, ktoré majú bydlisko alebo sídlo na území členského štátu medzinárodného  dohovoru9) alebo na území  štátu, ktorý je členom  Svetovej  obchodnej  organizácie,10) majú  rovnaké práva a povinnosti ako tuzemskí   prihlasovatelia  alebo oprávnené osoby; ak  štát, v  ktorom majú  osoby bydlisko alebo sídlo, nie je členským štátom  medzinárodného dohovoru alebo členom  Svetovej obchodnej organizácie, práva a povinnosti podľa tohto zákona im možno priznať len za podmienky vzájomnosti.
	(2) Osoby, ktoré nemajú na území Slovenskej republiky bydlisko alebo sídlo, musia byť v konaní o označeniach pôvodu alebo zemepisných označeniach zastúpené oprávneným zástupcom.5)
		(3) Podanie na úrad možno urobiť iba v štátnom jazyku Slovenskej republiky.11) 

§ 38
Prechodné ustanovenia

	(1) Na označenia pôvodu, ktorým bola pred dňom nadobudnutia účinnosti tohto zákona priznaná ochrana označení pôvodu podľa doterajších právnych predpisov,12) sa vzťahuje ochrana označení pôvodu podľa tohto zákona.
	(2) Konania o prihláškach označení pôvodu výrobkov, ktoré neboli právoplatne  ukončené pred dňom nadobudnutia účinnosti tohto zákona, sa ukončia podľa tohto zákona s tým, že prihlasovateľ je povinný na výzvu úradu v ním určenej lehote uviesť svoju prihlášku do súladu s požiadavkami, ktoré kladie tento zákon na prihlášku označenia pôvodu.
	(3) Vzťahy z označení pôvodu výrobkov zapísaných do registra pred dňom nadobudnutia účinnosti tohto zákona sa riadia ustanoveniami tohto zákona. Vznik týchto vzťahov, ako i nároky z nich vzniknuté pred nadobudnutím účinnosti tohto zákona sa posudzujú podľa predpisov platných v čase ich vzniku.
	(4) Ak bolo označenie pôvodu zapísané v súlade s doterajšími právnymi predpismi a toto označenie pôvodu nespĺňa podmienky na zápis podľa tohto zákona, môže ho jeho zapísaný užívateľ alebo zapísaní užívatelia dať do súladu s podmienkami na zápis podľa tohto zákona do dvoch rokov od nadobudnutia účinnosti tohto zákona. Po márnom uplynutí tejto lehoty stráca zápis takého označenia pôvodu účinnosť.						

§ 39
Zrušovacie ustanovenie

Zrušujú sa:
	1. Zákon č. 159/1973 Zb.  o ochrane označení pôvodu výrobkov v znení zákona Národnej rady Slovenskej republiky č. 90/1993 Z. z.
2. Vyhláška Úradu pre vynálezy a objavy č. 160/1973 Zb. o konaní vo veciach označení pôvodu výrobkov.

					     Čl. II

Zákon č. 634/1992 Z. z. o ochrane spotrebiteľa v znení zákona Národnej rady  Slovenskej republiky  č. 220/1996 Z.z., zákona č. 137/1998 Z.z., zákona č. 310/1999 Z.z., zákona č.  128/2002 Z.z., zákona č. 414/2002 Z.z., zákona č. 529/2002 Z.z. sa dopĺňa takto:

§ 8 sa dopĺňa odsekom 6, ktorý znie:

	„ (6) Za klamanie spotrebiteľa sa považuje tiež ponuka alebo predaj výrobkov porušujúcich práva z označení pôvodu výrobkov a zemepisných označení výrobkov, s výnimkou výrobkov podľa osobitného predpisu,9e) ako aj skladovanie takýchto výrobkov na účely ponuky alebo predaja.“.

	„Poznámka pod čiarou k odkazu 9e znie: „9e) Zákon Národnej rady Slovenskej republiky č. 152/1995 Z. z. o potravinách v znení neskorších predpisov.“.“.

Čl. III

	Zákon  Národnej  rady  Slovenskej  republiky  č. 145/1995 Z.z. o správnych  poplatkoch v  znení zákona  Národnej rady  Slovenskej republiky  č. 123/1996  Z.z.,   zákona  Národnej  rady  Slovenskej republiky  č. 224/1996   Z.z.,  zákona  č. 70/1997   Z.z.,  zákona č. 1/1998  Z.z., zákona  č. 232/1999 Z.z.,  zákona č. 3/2000 Z.z.,
zákona   č. 142/2000   Z.z.,   zákona   č. 211/2000  Z.z.,  zákona č. 468/2000  Z.z.,  zákona  č. 553/2001  Z.z.,  zákona  č. 96/2002 Z.z., zákona  č. 118/2002 Z.z., zákona  č. 215/2002 Z.z., zákona  č. 237/2002 Z.z., zákona  č. 418/2002 Z.z., zákona  č. 457/2002 Z.z., zákona  č. 465/2002 Z.z., zákona č. 477/2002 Z.z. a zákona č. 480/2002 Z.z. sa mení a dopĺňa takto:

	V sadzobníku správnych poplatkov položky 233 až 235 znejú:
	
„Položka 233
a)	Podanie prihlášky označenia pôvodu alebo zemepisného označenia 
                                                                                                              2 000 Sk                                                                                       
    b) Podanie žiadosti o       
        1. zápis  zmeny  špecifikácie poľnohospodárskeho výrobku alebo potraviny, alebo vymedzenia výrobku                                                                  500 Sk
        2. zápis  každého  ďalšieho  rozhodujúceho  údaja do registra označení pôvodu alebo zemepisných označení                       				       200 Sk
  
 Položka 234
Návrh na zrušenie                                                                                    2 000 Sk

 Položka 235
Podanie žiadosti  o medzinárodný zápis  označenia pôvodu alebo zemepisného označenia                                                                                                        1 000 Sk.“.

Čl. IV

Účinnosť

Tento zákon nadobúda účinnosť 1. novembra 2003 s výnimkou ustanovení § 32 až 36, ktoré nadobudnú účinnosť dňom nadobudnutia platnosti Zmluvy o pristúpení  Slovenskej republiky k Európskej únii.